El+sauló.+Meteorització+del+granit

=Orientacions per al professorat=

= =

És interessant fer aquesta pràctica a partir d'una sortida prèvia on haurem recollit les mostres de granit, de sauló i de sorra de platja. Jo vaig fer una sortida a Teià (sortint del cementiri, vam fer una part d'una ruta circular) i vam observar el granit i les formes que prèn (cassoletes, blocs i boles granítiques) i un cop al laboratori vam comparar les mostres de granit i sauló que agafàrem durant la sortida i mostres de sorra de platja del Masnou que van portar els alumnes. Es pot fer també una interpretació sobre plànol dels processos del granit d'algun indret determinat. =Guió per a l'alumnat=

1. Introducció
Segur que alguna vegada has anat a una platja del Maresme i t'han quedat petits trocets de sorra negra brillants enganxats a la pell. Saps que són d'un mineral que se'n diu //mica// i que és el mateix mineral que forma part d'una roca dura i resistent, el granit?i El mateix granit que pots trobar en el "marbre" d'una cuina, en les "pedretes" de la via del tren o en la paret d'un edifici? Com és que la mica, i la resta de minerals que formen el granit, a la platja presenten un aspecte tan diferent?

2. Objectius

 * 1) Observar els processos externs de de meteorització, erosió i transport de les roques amb l'exemple del granit.
 * 2) Apreciar físicament i concebre mínimament l'escala temporal d'aquesta part del cicle de les roques.

3. Coneixements Previs
__La roca__ El granit és una roca magmàtica prou coneguda per tothom. Estem acostumats a veure'l a les vies del tren, als espigons, en diferents construccions... És una roca dura, resistent i impermeable a l'aigua. Però és molt sensible a la descomposició química, és a dir, a la meteorització. Està format pels minerals quars (transparent), feldespat (blanc) i mica (negre). Els cristalls es poden veure a simple vista i tots són de la mateixa mida. Això és el resultat del refredament lent i tranquil a l'interior de la Terra. __El procés de meteorització__ El quars és molt resistent, en canvi la mica i el feldespat es descomponen molt fàcilment en climes amb alta humitat i temperatures temperades, com el clima mediterrani. L'aigua reacciona químicament amb aquests minerals i el granit es disgrega, donant lloc a una sorra grollera (de gra gros) coneguda com sauló. Podem veure sauló per tot el nostre territori (Maresme, Montseny i Gavarres). __L'erosió i el transport__ L'aigua de pluja s'encarrega d'acabar de desfer el sauló i d'arrossegar la sorra pels torrents i les rieres fins al mar i les platges.

4. Materials

 * Safata
 * Mostres de granit, de sauló i de sorra de platja
 * Lupa

5. Procediment
//a) Observa el granit. Descriu la seva consistència, color, textura externa, etc.//

//b) Observa ara el sauló. Compara'l amb el granit i digues quines són les diferències entre un i l'altre.//

//c) Fes el mateix amb la sorra de platja.//

//c) Fes un dibuix d'allò que veus a la lupa en cada cas.//

6. Activitats
a) Quins processos han participat en la formació del sauló a partir del granit? I en la formació de la sorra de platja? b) Quins són els agents externs que ho han provocat? c) Explica amb les teves paraules en què consisteix la meteorització del granit. d) Com explicaries la procedència i l'aspecte d'aquesta sorra de platja?

=Referències=


 * Referències o enllaços d'utilitat per a aquesta pràctica en concret (blogs amb materials addicionals per a la pràctica, llocs web amb simulacions que calguin, articles de didàctica on es comenti la pràctica,...). No enllaços generals.*

= =